**Eisteddfod yr Urdd Dur a Môr, Margam a'r Fro 2025 - 344 - Rhyddiaith Bl.7 – Catrin Heledd Richards**

Pleser oedd profi dawn y deunaw unigolyn a ymgeisiodd yn y gystadleuaeth eleni. ‘Dianc’ oedd testun y gwaith ac fe dderbyniwyd trawsdoriad o ymdriniaethau a oedd yn arddangos dychymyg a chreadigrwydd. Fe aeth yr awduron â fi ar anturiaethau annisgwyl – pob un wedi dehongli’r teitl yn wahanol. Roedd eu darnau’n tystio i’r ffaith fod gan bobl ifainc Cymru ddawn dweud, dychymyg byw ac iaith loyw.

Dyma rai sylwadau ar waith yr ymgeiswyr, heb fod mewn unrhyw drefn benodol. Byddaf yn trafod y tri a ddaeth i’r brig yn olaf.

Stori dystopaidd oedd gan Bart Simpson. Mae’n tarfod dau fyd gwahanol - y Goludwlad a’r Isfyd. Llwyddodd yr awdur i osod ei hun mewn byd hollol anghyfarwydd a’i ddisgrifio’n gampus. Dywed am yr Isfyd, ‘roedd yr aer yn llawn mwg a budreddi. Roedd mwsog yn gorchuddio popeth a doedd yna ddim doctoriaid i helpu’r miloedd o bobl sâl oedd yn byw yno.’ Teimlwyd bod yr awdur hwn yn crybwyll yn gynnil anghysondeb cyfoeth a thegwch y byd, a gwneud hynny trwy ddefnyddio delweddau pwerus.

Mae gwaith Candi Fflos ar ffurf dyddiadur ac yn sôn am ifaciwi yn gadael y ddinas ar drên i geisio lloches yn y wlad. Fe’m trawyd gan y disgrifiadau yn y gwaith: ‘gwelais gaeau gwyrdd fel carped mawr trwchus’. Llwyddodd yr awdur i dynnu deigryn wrth gyfeirio at deimlad llaw ei mam ac ‘arogl ei ffrog cyn i fi fynd’. Dyma awdur a lwyddodd i uniaethu â chymeriad o gyfnod hollol wahanol.

Gafaelodd stori fer Cennin Pedr ynof. Mae’r trafod gwraig yn amau nad yw ei gŵr yn hollol onest â hi. Llwyddodd yr awdur i adeiladu tensiwn a oedd yn annog y darllenydd i barhau i ddarllen. Defnyddiwyd brawddegau byr yn effeithiol, ‘Dwi’n dechra poeni wan’ a ‘Dwi’n ama’n gry’ ar ddiwedd paragraffau er mwyn awgrymu amheuaeth.

Stori oedd gan Coed hefyd, a stori afaelgar oedd hon. Dechreuodd yn bwerus gyda’r frawddeg ‘agorodd drws yr awyren fach a chefais fy ngwthio allan’. Ymgais i oroesi yng nghanol jyngl oedd y stori a rhaid canmol yr awdur am ei strwythuro cystal, gyda dechrau, canol a diwedd cadarn. Teimlais fod yr awdur wedi defnyddio cwestiynau rhethregol yn effeithiol i ddangos meddwl ar waith, ‘Ble roeddwn i’n mynd i gysgu? Am faint fyddwn yn aros yma?’

Stori arall a ddechreuodd yn effeithiol oedd gwaith Mr Miagly. Dywed, ‘Mae e wedi bod yn ddeng mlynedd ers i’r plismon Stewart rhoi fi yn y twll ffiaidd yma’. Roedd y prif gymeriad wedi ei garcharu ar gam ac mae’n ceisio dianc. Teimlais fod yr awdur yn adrodd stori yn dda, a llwyddodd i ddod â’r stori i ben mewn modd arwyddocaol. Roedd yr awdur yn sicr yn gwybod sut i strwythuro stori.

Stori am blentyn ar ddechrau’r rhyfel yn Wcrain oedd gan Cosmo, a theimlais fod yr awdur wedi gosod ei hun yn esgidiau unigolyn arall yn effeithiol. Roedd yr awdur yn mynegi ei d/theimladau mewn modd crefftus a chynnil. ‘Syllais drwy’r ffenestr a gweld y cymylau llwyd. Roedd lliw yr awyr yn cyd-fynd a fy hwyliau.’ Teimlais hefyd fod y stori’n llifo’n dda.

Roedd stori Eiren Las yn trafod plentyn sy’n ymweld â’i mam yn y carchar. Mae’r awdur yma yn sicr yn gwybod sut i ysgrifennu uchafbwynt cyffrous, sy’n arwain y darllenydd i ysu am fwy o’r stori. Roedd disgrifiadau trawiadol yn y gwaith, megis ‘teimlad halen y môr yn rhedeg i fyny fy nhrwyn fel petai pluen ysgafn yn ei gosi.’

Mwynheais greadigrwydd stori Efa. Gwahoddwyd y darllenydd i freuddwydion y prif gymeriad. Yn ei breuddwyd, roedd hi mewn syrcas. Darluniodd yr awdur gyffro’r byd arall yn dda, ond hefyd yr hiraeth am ei byd cyfarwydd, di-nod. Defnyddiodd yr awdur ddeialog yn effeithiol yn y darn.

Creadigrwydd oedd cryfder stori Ji Binc hefyd. Stori am ddau ffrind yn mynd i fyd hud a lledrith llawn siocled a losin oedd hi. Wnes i fwynhau’r elfen o ddoniolwch ar ddiwedd y stori wrth i’r prif gymeriad ddychwelyd i’r byd go iawn a gwrthod pwdin ei mam gan ei bod mor llawn a’i mam yn rhyfeddu.

Llwyddodd stori Jemima i yrru ias i lawr fy nghefn. Roedd elfen arswydus iddi ac fe wnaeth yr awdur gyflwyno elfennau chwithig yn feistrolgar er mwyn adeiladu ar y tensiwn. Roeddwn yn hoff iawn o’r ffordd wnaeth yr awdur orffen y stori yn benagored. Pwy a ŵyr a oedd digon o betrol ar ôl iddynt allu dianc? Roedd fy nghalon yn curo!

Stori am blant yn cael eu cloi mewn plasty yng nghanol y goedwig oedd gan Orangatang. Roedd disgrifiadau’r awdur yn dda iawn ac roeddwn yn teimlo fy mod yno fy hun. Rhoddodd sylw i synhwyrau’r cymeriadau. Trwy hyn fe lwyddodd i ysgrifennu stori oedd yn afaelgar a llawn tensiwn.

Roeddwn yn hoff iawn o ddechreuad Rygbi, ‘Eisteddodd Steve mewn ystafell tywyll, oer. Roedd bariau haearn, wedi rhydu ar y ffenestr.’ Yn syth, roedd yn ennyn fy chwilfrydedd. Aeth y stori ymlaen i ddisgrifio bachgen ifanc yn breuddwydio ei fod wedi cael ei garcharu am ddwyn losin o Tesco. Roeddwn yn hoffi’r amwysedd ar ddiwedd y stori wrth i’r bachgen deimlo rhyddhad mai breuddwyd oedd e, cyn edrych i lawr a gweld losin yn ei law.

Roedd gan Stwnsh ddechreuad gafaelgar hefyd. Dywed, ‘Helo. Fy enw i yw Ffion Huws, a thua pythefnos yn ôl digwyddodd diwrnod gwaethaf fy mywyd i.’ Stori am sombiödoedd hon, ac fe wnaeth yr awdur gyflwyno’r stori’n drefnus. Roedd y modd roedd yr adroddwr yn siarad gyda’r darllenydd yn anarferol ac felly yn ychwanegu ffresni i’r gwaith.

Fe wnaeth gwaith Sali Mali godi gwen. Roedd gan yr awdur yma syniad hollol wreiddiol, gan mai sanau mewn drôr oedd y prif gymeriadau a oedd eisiau cael eu dewis gan y perchennog bob tro y byddai’n agor y drôr. Roeddwn yn hoff iawn o’r syniad unigryw ac wedi mwynhau darllen llinellau megis ‘mae hi yn edrych yn oer allan yn fanna heddiw ella fydd Efa eisiau fy ngwisgo i heddiw’ ac ‘mae hi wedi dewis Huw hosan fudur drosta i, brenhines y teits!’ Roedd yn arwain y darllenydd i feddwl am sawl pâr o sanau sy’n cael eu diystyru yn eu drôr hwythau!

Roeddwn wedi fy mhlesio gydag ansoddeiriau stori Seren Sgleiniog. Stori am herwgipiad oedd hi. Defnyddiwyd disgrifiadau fel ‘noson ddi-seren’ a ‘tai llachar a lliwgar yn sefyll yn dal ac yn finiog fel rhes o ddynion y fyddin wedi'u gwisgo'n lliwgar’, ac roeddwn i’n hoffi’r modd disgrifiwyd y gwynt fel ei fod ‘yn chwyrlio ac yn udo fel pac o fleiddiaid gwaedlyd.’

Nawr, at y tri ar frig y rhestr, yn fy marn i. Yn drydydd, dewisais Eira. Stori antur yw hon, sy’n diweddu gyda grŵp o blant yn dod o hyd i drysor. Mae’r ddeialog yn dda ynddi, yn ogystal â’r disgrifiadau. Rwyf wrth fy modd gyda’r modd y mae’r awdur yn dweud bod nain yn ‘cloi ei breichiau’ o amgylch y plant. Mae’n stori gref o ran strwythur, mae’n dilyn diwyg disgwyliedig ac yn arwain y darllenydd yn dda trwy’r digwyddiadau.

Yn ail, mae Doti. Stori yw hon am ddyn sydd wedi bod yn byw yn Llundain ers blynyddoedd lawer ac sy’n dychwelyd i Gymru wrth glywed bod ei fam wedi dianc o’u chartref gofal. Er hyn, y dianc mwyaf arwyddocaol yn y stori yw'r hyn mae ei fam yn disgrifio ar ôl iddynt ddod o hyd iddi. Dywed, ‘Tomos bach beth wyt ti’n ei wneud yng Nghymru, mi rwyt ti wedi dianc o’i chrafangau ers blynyddoedd?’ Braf oedd gweld awdur mor ifanc, o bosib, yn ychwanegu cyfeiriad llenyddol at y gerdd ‘Hon’ o waith T.H Parry Williams. Teimlais fod yr awdur yn defnyddio ansoddeiriau gwych ar adegau e.e. ‘sych a sarrug’, a hefyd yn gyson yn ei ymdriniaeth o’r cyfnod e.e. pris yn llai am fws a thrên na phris heddiw. Mae’r awdur yn y darn yma yn cyfleu neges y stori gan ddefnyddio cymeriadau cryf, sy’n arddangos haenau o’u personoliaeth. Rydym yn mynd o dan wyneb teimladau Tomos wrth i’r stori fynd yn ei blaen.

Yn fuddugol, mae Hwyaden Hapus. Roedd hwn yn ddarn aeddfed, pwerus, a oedd yn gofyn i’r darllenydd feddwl yn ddwys er mwyn dod o hyd i’r ystyr. Defnyddiodd yr awdur symbol o ‘anghenfil’ trwy’r darn. Mae modd dehongli presenoldeb yr ‘anghenfil’ yma mewn sawl modd – o bosib ei fod yn symbol o bwysau’r ysgol ar y cymeriad neu efallai’n adlewyrchu amgylchiadau meddwl y traethydd. Yr amwysedd yma sy’n gwneud y darn mor arbennig. Mae disgrifiadau gwych yn y gwaith megis, ‘a’r eiliad nesaf ma’ pawb yn syllu arna’i fel fy mod dan ficrosgop.’ Mae’r awdur hefyd yn trafod teimladau yn dda: ‘Teimlais yr anghenfil yn dechrau dirgrynu eto… mae’n barod i ffrwydro unrhyw eiliad’. Mae’r awdur yn grefftus yn y modd y mae’n adeiladu’r stori at uchafbwynt, a thrwy hynny dangos cyflwr meddwl y prif gymeriad yn cyrraedd pen ei d/thennyn: ‘mae’r dosbarth yn troelli mewn lliwiau amryliw gyda chwyrliadau a gwreichion yn tasgu i bob cyfeiriad’. Roedd hi’n stori bwerus, a oedd yn aros gyda chi ar ôl gorffen y frawddeg olaf.

Llongyfarchiadau i Hwyaden Hapus, a gobeithiaf y bydd pob un o ymgeiswyr eleni yn parhau i fireinio eu crefft ac i adeiladu ar y seiliau cadarn a osodwyd ganddynt hwy, dan arweiniad eu hathrawon.